2023 9 12
LT
Europos Sąjungos oficialusis leidinys
C 322/9
Šios etiketės turi būti pritvirtintos taip, kad jų nebūtų galima pakartotinai panaudoti.
Saugomos geografinės nuorodos logotipas:
4.
Glaustas geografinės vietovės apibūdinimas Geografinė vietovė, kurioje gaminamas produktas „Cecina de León“, apima tik ir išskirtinai Leono provinciją.
5.
Ryšys su geografine vietove Geografinės vietovės ir produkto „Cecina de León“ ryšys grindžiamas produkto geru vardu ir specifinėmis produkto savybėmis.
Tai mėsos produktas, pasižymintis savita spalva, marmuringumu, sultingumu ir skoniu, jo konsistencija nėra labai pluoštinė ir jam būdingas specifinis dūmo aromatas, kuris jį išskiria iš kitose vietovėse gaminamos cecina mėsos.
Dėl savo specifinių savybių šis produktas per daugelį metų tradicinės gamybos nustatytoje geografinėje vietovėje labai išgarsėjo ir įgijo gerą vardą.
Toliau pateikiami produkto „Cecina de León“ gerą vardą patvirtinantys pavyzdžiai.
2013 m. spalio 28 d.
Ispanijos valstybinis televizijos kanalas RTVE transliavo 36 minučių trukmės laidą „Un país para comérselo“ (Šalis, kurioje verta valgyti) apie Leoną ir jo žemės ūkio ir maisto produktus.
Programoje buvo parodyti įvairūs receptai, kurių sudedamoji dalis buvo produktas „Cecina de León“, pabrėžiant ypatingas jo savybes.
2021 m. birželio 29 d. kitoje RTVE laidoje „España Directo“ (Ispanija tiesiogiai) buvo pasakojama apie produkto gamybos procesą ir produkto savybes.
Abi laidas galite peržiūrėti adresu https://www.rtve.es/ Produkto „Cecina de León“ gerą vardą tiek nacionaliniu, tiek tarptautiniu mastu pabrėžia ir žurnalai, skirti kelionėms ir gastronomijai, pavyzdžiui, „Traveler“ ir „Cocina y vino“.
2017 m. spalio 13 d. žurnale „Traveler“ išspausdintame straipsnyje „Kodėl Leonas turėtų tapti 2018 m. gastronomijos sostine“ rašoma: „Taip jau yra, kad apie Leono prekių ženklus jau kurį laiką žinoma už Ispanijos ribų.
Tokie produktai kaip čorisas, cecina ir kai kurie Leono sūriai sulaukė populiarumo tokiuose tolimuose pasaulio kampeliuose kaip Honkongas, Roma ir net Karibų jūros regionas“.
Kito žurnalo „Cocina y vino“ straipsnyje „Ką jie valgo Ispanijoje per Kalėdas?“, paskelbtame 2020 m. gruodžio 20 d., kalbama apie tradicinius ispaniškus maisto produktus, įskaitant „Cecina de León“: „Užkandžiams galima rinktis sūrius arba jautieną cecina, įprastą Leono patiekalą“.
2018 m., kai Leonas buvo Ispanijos gastronomijos sostinė, produktas „Cecina de León“ pateko į Gineso rekordų knygą kaip didžiausias pasaulyje cecina gabalas.
Be to, dvejus metus iš eilės „Cecina de León“ gavo aukščiausią apdovanojimą prestižiniame tarptautiniame konkurse „Great Taste Awards“ – 2020 m. gavo dvi ir tris žvaigždes, o 2021 m. – tris žvaigždes.
„Cecina de León“ gamintojai dalyvauja nacionalinėse ir tarptautinėse mugėse, kuriose skleidžia gerą cecina vardą.
Tai tokios mugės kaip maisto mugė Barselonoje, „Gourmet Salon“ ir „Meat Attraction“ Madride, taip pat „SIAL“ paroda Paryžiuje ir „Anuga“ mugė Vokietijoje.